Христо Смирненски
Пардон!

chitanka.info

Пардон![0]

Коя си, каква си, отде си —

не искам да зная това,

не дигам аз твоите завеси

чрез ред любопитни слова.

В „Търговска“ ли сутрин те срещна,

в „Леге“ ли те зърна по мрак,

не питам коя си, къдешна —

лишен съм от този мерак.

През своя износен балтон

изпращам ти само поклон.

Коя си, каква си, отде си,

не знаеш, навярно, сама;

кат всички незнайни принцеси

обвита си цяла в тъма.

Но що ли поглеждаш с тревога

към моя износен балтон

и колчем се срещнем (за бога!),

ти с ужас прошепваш: „Пардон!“

А все пак аз правя поклон

през своя износен балтон.

[0] Публикация: Кво да е. Седмичен хумористичен вестник. София, г. VIII, бр. 399 от 25 януари 1920 г., с подпис: Лорд Дж. Шокинг. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.